รัฐบาลไทย-ข่าวทำเนียบรัฐบาล-รอง นรม.พลเอก ฉัตรชัยฯ เป็นประธานประชุม คณะอนุกรรมการวิเคราะห์ติดตามสถานการณ์ และการบริหารจัดการทรัพยากรน้ำ ครั้งที่ 3/2561
วันศุกร์ที่ 24 สิงหาคม 2561
รอง นรม.พลเอก ฉัตรชัยฯ เป็นประธานประชุม คณะอนุกรรมการวิเคราะห์ติดตามสถานการณ์ และการบริหารจัดการทรัพยากรน้ํา ครั้งที่ 3/2561
ที่ประชุมมอบหมายหน่วยงานที่รับผิดชอบ คาดการณ์แนวโน้มสถานการณ์น้ําในอ่างเก็บน้ําขนาดใหญ่ ขนาดกลาง พร้อมให้เสนอแผนเผชิญเหตุภาวะวิกฤติ แผนระบายน้ําเช่นเดียวกับเขื่อนแก่งกระจาน-ให้ส่งเกณฑ์การควบคุมระดับน้ําให้ สทนช.ใช้ติดตามกํากับสถานการณ์น้ํา
วันนี้ (24 สิงหาคม 2561) เวลา 14.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ฉัตรชัย   สาริกัลยะ รองนายกรัฐมนตรี เป็นประธานการประชุมคณะอนุกรรมการวิเคราะห์ติดตามสถานการณ์และการบริหารจัดการทรัพยากรน้ํา ครั้งที่ 3/2561 ร่วมกับหน่วยงานที่เกี่ยวข้อง ซึ่งผลการประชุมสรุปสาระสําคัญดังนี้
ที่ประชุมได้รับทราบผลการสร้างการรับรู้การบริหารจัดการทรัพยากรน้ําในระดับพื้นที่ 4 ภูมิภาค และผลการดําเนินงานคณะทํางานอํานวยการบริหารจัดการทรัพยากรน้ําและศูนย์เฉพาะกิจชั่วคราว ซึ่งได้มีการประชุมวิเคราะห์คาดการณ์แนวโน้มสถานการณ์ทุกวัน พร้อมทั้งมีการออกประกาศสถานการณ์น้ําอย่างต่อเนื่อง ขณะนี้ออกประกาศไปแล้วถึง 7 ฉบับ และให้มีการรายงานสภาพภูมิอากาศและการคาดการณ์ เป็นรายวันกรณีปกติ ราย 3 ชั่วโมงกรณีเกินเกณฑ์ควบคุมระดับน้ําในอ่างเก็บน้ํา และรายชั่วโมงกรณีน้ําล้นทางระบายน้ําล้น นอกจากนี้ ยังสั่งการให้หน่วยงานที่รับผิดชอบตรวจสอบระบบโทรมาตรให้ใช้งานได้อย่างมีประสิทธิภาพ และให้สถาบันสารสนเทศทรัพยากรน้ําและการเกษตร (องค์การมหาชน) หรือ สสนก. พิจารณาติดตั้งระบบโทรมาตรวัดน้ําฝนบริเวณพื้นที่ต้นน้ําสําคัญ ๆ ซึ่งอยู่ในเขตอุทยานแห่งชาติ เช่น เขื่อนแก่งกระจาน รวมทั้งอ่างเก็บน้ําของกรมพัฒนาพลังงานทดแทนและอนุรักษ์พลังงานด้วย
สําหรับในเรื่องสถานการณ์น้ํานั้น ที่ประชุมได้ให้หน่วยงานที่รับผิดชอบคาดการณ์แนวโน้มสถานการณ์น้ําในอ่างเก็บน้ําขนาดใหญ่ ทั้ง 35 แห่ง และอ่างเก็บน้ําขนาดกลาง ที่มีความจุมากกว่า 50 ล้าน ลบ.ม. โดยจะต้องคาดการณ์ปริมาณน้ําไหลเข้า ปริมาณน้ําไหลล้นทางระบายน้ําล้น พร้อมให้เสนอแผนเผชิญเหตุภาวะวิกฤติ แผนระบายน้ํา เช่นเดียวกันกับกรณีเขื่อนแก่งกระจาน ตลอดจนแผนที่แสดงผลกระทบจากการระบายน้ํากรณีระบายน้ําปริมาณต่าง ๆ รวมทั้งให้บริหารจัดการน้ําอ่างเก็บน้ําที่มีความจุเกิน 80 % และมีระดับน้ําสูงกว่าเกณฑ์ควบคุมระดับน้ําในอ่างเก็บน้ํา โดยให้หน่วยงานที่รับผิดชอบส่งเกณฑ์การควบคุมระดับน้ําอ่างเก็บน้ําขนาดใหญ่และขนาดกลางให้สํานักงานทรัพยากรน้ําแห่งชาติ (สทนช.) เพื่อใช้สําหรับติดตามกํากับต่อไป ซึ่งขณะนี้มีอ่างเก็บน้ําขนาดใหญ่ที่มีปริมาณน้ําเกินร้อยละ 80 ของความจุ รวมถึงมีระดับน้ําเกินเกณฑ์ควบคุม (Upper Rule Curve) มีจํานวน 7 แห่ง ได้แก่ เขื่อนแก่งกระจาน เขื่อนน้ําอูน เขื่อนวชิราลงกรณ เขื่อนขุนด่านปราการชล เขื่อนศรีนครินทร์ เขื่อนปราณบุรี และเขื่อนรัชชประภา ขณะที่อ่างเก็บน้ําขนาดกลางความจุมากกว่า 50 ล้าน ลบ.ม. มีปริมาณเกินความจุ 80% มีจํานวน 3 แห่ง
พร้อมกันนี้ รองนายกรัฐมนตรีให้กรมชลประทานและกรมทรัพยากรน้ําลงพื้นที่ให้คําแนะนําด้านเทคนิคการดูแลบํารุงรักษา และการบริหารจัดการน้ําอ่างเก็บน้ําขนาดเล็กที่อยู่ในการดูแลของหน่วยงานปกครองส่วนท้องถิ่น และให้ติดตามรายงานสภาพน้ําอ่างเก็บน้ําขนาดเล็กให้ สทนช. รวบรวมวิเคราะห์ และสรุปเพื่อรายงานให้นายกรัฐมนตรีทราบ รวมทั้งให้ สสนก. จัดทําระบบฐานข้อมูลรายงานสภาพน้ําอ่างเก็บน้ําขนาดเล็กแบบออนไลน์ โดยให้ผู้รับผิดชอบแต่ละหน่วยงานเป็นผู้รายงานสถานการณ์
ด้านนายสมเกียรติ ประจําวงษ์ เลขาธิการ สทนช. ในฐานะรองประธานคณะอนุกรรมการวิเคราะห์ติดตามสถานการณ์และบริหารจัดการทรัพยากรน้ํา เปิดเผยว่า สภาพอากาศในช่วงวันที่ 24 - 29 ส.ค. 61 ร่องมรสุมพาดผ่านประเทศเมียนมา ลาว และเวียดนามตอนบน ประกอบกับมรสุมตะวันตกเฉียงใต้จะมีกําลังแรงขึ้น ส่งผลให้มีฝนเพิ่มขึ้นและมีฝนตกหนักบางแห่งบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ฝั่งตะวันตก ผลกระทบจากฝนตกหนักและฝนที่ตกสะสมต่อเนื่องอาจทําให้เกิดน้ําท่วมฉับพลัน น้ําป่าไหลหลาก น้ําล้นตลิ่ง และดินโคลนถล่มได้ ขณะเดียวกัน กรมอุตุนิยมวิทยายังได้คาดว่าจะมีพายุหมุนเขตร้อน (ดีเปรสชั่น โซนร้อนและไต้ฝุ่น) จะเคลื่อนเข้าสู่ประเทศไทย จํานวน 1-2 ลูก ในช่วงเดือน ส.ค.-ต.ค. และมีโอกาสสูงที่พายุจะเคลื่อนเข้าสู่บริเวณภาคตะวันออกเฉียงเหนือและภาคเหนือ ส่วนในช่วงเดือน พ.ย.-ธ.ค. มีโอกาสที่พายุจะเคลื่อนเข้ามาใกล้หรือเคลื่อนเข้าสู่บริเวณภาคใต้ อย่างไรก็ตาม แม้อ่างเก็บน้ําหลายแห่งจะมีปริมาณน้ําค่อนข้างมาก แต่ก็มีอ่างเก็บน้ําจํานวนไม่น้อยที่มีปริมาณค่อนข้างต่ํา โดยเฉพาะในพื้นที่ภาคตะวันออกเฉียงเหนือตอนใต้ ที่ประชุมจึงได้ให้หน่วยงานที่เกี่ยวข้องเตรียมความพร้อมและมาตรการรับมือสถานการณ์น้ําน้อยด้วย อาทิ แผนการทําฝนหลวงในพื้นที่อ่างเก็บน้ํามีความจุน้อยกว่า 30% และขอให้เตรียมการจัดทําแผนการส่งน้ําและการเพาะปลูกพืชฤดูแล้งให้สอดคล้องกับสถานการณ์ด้วย
.......................................................................
สํานักโฆษก